152. löggjafarþing 2021–2022.

Þingskjal x — x. mál.

Stjórnarfrumvarp.

Frumvarp til laga

um breytingu á lögum nr. 71/2008 um fiskeldi, lögum nr. 7/1998 um hollustuhætti og mengunarvarnir og lögum nr. 111/2021 um umhverfismat framkvæmda og áætlana.

Frá umhverfis- og auðlindaráðherra.

1. KAFLI

**Breyting á lögum um fiskeldi nr. 71/2008, með síðari breytingum.**

1. gr.

Í stað „2. mgr. 17. gr. laga um mat á umhverfisáhrifum nr. 106/2000“ í 2. mgr. 4. gr. b kemur: 11. gr. laga um umhverfismat framkvæmda og áætlana nr. 111/2021.

1. gr.

Þar sem orðasambandið „lög um mat á umhverfisáhrifum“ kemur fyrir í hvers konar beygingarfalli í 1. mgr. 5. gr, 1. mgr. 8. gr. og 5. mgr. 10. gr. kemur í viðeigandi beygingarfalli: lög um umhverfismat framkvæmda og áætlana.

1. gr.

Eftirfarandi breyting verður á 2. mgr. 9. gr.:

1. 2. málsl. orðast svo: Matvælastofnun skal taka saman greinargerð um afgreiðslu leyfis þar sem gerð er grein fyrir samræmi milli leyfis og niðurstöðu álits Skipulagsstofnunar um mat á umhverfisáhrifum.
2. Fyrir aftan 2. málsl. bætist nýr málsliður sem verður 3. málsliður, svohljóðandi: Hafi Skipulagsstofnun sett skilyrði um mótvægisaðgerðir eða vöktun, sbr. 24. gr. laga um umhverfismat framkvæmda og áætlana, skal það koma fram í leyfinu.
3. gr.

Eftirfarandi breyting verður á 1. mgr. 14. gr. a.:

Fyrir aftan orðið “rekstrarleyfi “ í 1. málsl. bætist: og rekstrarleyfi til bráðabirgða.

1. gr.

Eftirfarandi breytingar verða á 2. mgr. 21. gr. c:

1. Í stað orðsins „ráðherra“ í 1. málsl. kemur: Matvælastofnun í sérstökum undantekningartilvikum.
2. Orðin „að fenginni umsögn Matvælastofnunar“ í 1. málsl. falla brott.
3. Í stað „tíu mánaða“ í 1. málsl. kemur: eins árs.
4. Orðin „slík“ og „hjá ráðherra“ í 5. málsl. falla brott.
5. Í stað orðsins „má“ í 7. málsl. kemur: skal.
6. Í stað orðsins „ráðherra“ í 8. málsl. kemur: Matvælastofnun.
7. 9. og 10. málsl. fellur brott.
8. Við málsgreinina bætist eftirfarandi: Sé rekstrarleyfi fellt úr gildi vegna annmarka á umhverfismati samkvæmt lögum um umhverfismat framkvæmda og áætlana, skal Matvælastofnun auk framangreindra skilyrða tryggja að rekstrarleyfi til bráðabirgða sé bundið þeim skilyrðum sem kveðið er á um í 2. mgr. 25. gr. laga um umhverfismat framkvæmda og áætlana. Rekstrarleyfi til bráðabirgða samkvæmt þessari málsgrein er heimilt að endurútgefa einu sinni. Matvælastofnun skal vinna tillögur að rekstrarleyfum til bráðabirgða og auglýsa opinberlega hvers efnis þær eru og hvar megi nálgast þær. Heimilt er að gera skriflegar athugasemdir við tillögur Matvælastofnunar innan viku frá auglýsingu. Matvælastofnun skal tilkynna Umhverfisstofnun, umsækjanda um rekstrarleyfi til bráðabirgða og þeim sem hafa gert athugasemdir við tillögu um afgreiðslu rekstrarleyfis til bráðabirgða. Matvælastofnun skal auglýsa á vefsíðu sinni útgáfu og gildistöku rekstrarleyfa til bráðabirgða. Birting á vefsíðu Matvælastofnunar telst vera opinber birting. Í auglýsingunni skal tilgreina hvar greinargerð um afgreiðslu leyfis er aðgengileg og tilgreina um kæruheimild og kærufrest. Ákvörðun Matvælastofnunar um veitingu rekstrarleyfis til bráðabirgða samkvæmt þessari málsgrein er kæranleg til úrskurðarnefndar umhverfis- og auðlindamála innan mánaðar frá því að ákvörðun var birt opinberlega. Ráðherra er í reglugerð heimilt að kveða nánar á um umsókn, málsmeðferð og skilyrði sem þurfa að vera fyrir hendi fyrir veitingu rekstrarleyfis til bráðabirgða skv. þessari grein.
9. KAFLI

**Breyting á lögum um hollustuhætti og mengunarvarnir nr. 7/1998 með síðari breytingum.**

1. gr.

Eftirfarandi breytingar verða á 6. gr. laganna:

1. 4. málsliður 1. mgr. fellur brott.
2. í stað orðsins „stofnunin“ í 3. mgr. kemur: útgefandi starfsleyfis
3. gr.

Fyrir aftan orðin „sbr. 8. gr.“ í 6. mgr. 7. gr. laganna bætist: framlengd starfsleyfi, bráðabirgðaheimildir fyrir starfsemi.

1. gr.

Á eftir 7. gr. kemur ný grein, 7. gr. a, ásamt fyrirsögn, svohljóðandi:

*7. gr. a*

*Bráðabirgðaheimild fyrir starfsemi.*

Umhverfisstofnun er heimilt í sérstökum undantekningatilvikum þegar brýn þörf er á áframhaldandi starfsemi sem heyrir undir lög þessi eða að hefja starfsemina, að veita rekstraraðila bráðabirgðaheimild að hans beiðni fyrir starfseminni. Umhverfisstofnun skal eftir atvikum leita umsagnar hlutaðeigandi heilbrigðisnefndar og annarra aðila eftir því sem við á. Ef starfsemin heyrir undir lög um umhverfismat framkvæmda og áætlana er skilyrði að fyrir liggi mat á umhverfisáhrifum vegna starfseminnar eða niðurstaða um matskyldu hennar.

Ef leyfi fyrir framkvæmd sem fellur undir lög þessi og lög um umhverfismat framkvæmda og áætlana hefur verið fellt úr gildi sökum annmarka á umhverfismati framkvæmdarinnar getur Umhverfisstofnun að beiðni rekstraraðila veitt bráðabirgðaheimild fyrir framkvæmdinni í samræmi við skilyrði 1. mgr. ef ríkar ástæður mæla með því. Skal heimildin háð skilyrðum 2. mgr. 25. gr. laga um umhverfismat framkvæmda og áætlana.

Skilyrði fyrir því að unnt sé að óska eftir bráðabirgðaheimild samkvæmt grein þessari er að fullnægjandi starfsleyfisumsókn liggi fyrir hjá útgefanda starfsleyfis.

Bráðabirgðaheimild fyrir starfsemi skal háð viðeigandi skilyrðum Umhverfisstofnunar í samræmi við þær kröfur sem gerðar eru til viðkomandi starfsemi.

Ákvæði 7. gr. um útgáfu starfsleyfis gilda að öðru leyti um veitingu bráðabirgðaheimildar. Frestur til að gera skriflegar athugasemdir við veitingu bráðabirgðaheimildar skal þó ekki vera lengri en ein vika frá auglýsingu.

Bráðabirgðaheimild fyrir starfsemi getur verið veitt til allt að eins árs og er heimilt að framlengja hana um allt að einu ári að uppfylltum skilyrðum greinar þessarar.

Kveða skal á um eftirlit og skýrslugjöf rekstraraðila til eftirlitsaðila á gildistíma bráðabirgðaheimildar.

1. gr.
2. töluliður 1. mgr. 53. gr. orðist svo: Útgáfu starfsleyfa og vottorða, sem og endurskoðun eða breytingar á starfsleyfum, undanþágur frá starfsleyfi og bráðabirgðaheimild fyrir starfsemi, sbr. 6. gr. og 7. gr. a.
3. KAFLI

**Breyting á lögum um umhverfismat framkvæmda og áætlana nr. 111/2021.**

1. gr.

Orðin „19. gr. eða“ í 9. gr. falla brott.

1. gr.

1. málsliður 10. gr. orðast svo:

     Ef skylt er að meta umhverfisáhrif samkvæmt öðrum lögum vegna leyfisveitinga til einstakra framkvæmda, sem jafnframt falla undir málsmeðferð skv. IV. kafla, er heimilt að sameina það mat umhverfismati samkvæmt lögum þessum.

1. gr.

Eftirfarandi breyting verður á 1. mgr. 13. gr: Í stað orðsins „hennar“ í 1. málsl. kemur „áætlunarinnar“.

1. gr.

Eftirfarandi breytingar verða á 18. gr. laganna:

* 1. Fyrirsögn greinarinnar verður: Matsskyldar framkvæmdir
	2. Fyrir framan 1. mgr. bætist ný málsgrein sem verður 1. mgr, svohljóðandi: Þær framkvæmdir sem tilgreindar eru í flokki A í 1. viðauka við lög þessi skulu ávallt háðar umhverfismati.  Framkvæmdir sem tilgreindar eru í flokki B í 1. viðauka við lög þessi skulu háðar umhverfismati þegar þær eru taldar líklegar til að hafa í för með sér umtalsverð umhverfisáhrif vegna umfangs, eðlis eða staðsetningar skv. 2. viðauka. Sama á við um framkvæmdir sem eru að umfangi undir viðmiðunarmörkum í flokki B í 1. viðauka ef þær eru fyrirhugaðar á verndarsvæði, sbr. iii. lið 2. tölul. 2. viðauka.
	3. Síðasta málsgrein ákvæðisins fellur brott.
1. gr.

Eftirfarandi breytingar verða á 19. gr.:

1. Fyrirsögn ákvæðisins verður: Tilkynning framkvæmda í flokki B.
2. 1. mgr. ákvæðisins fellur brott.
3. gr.

Við 25. gr. bætist ný málsgrein, svohljóðandi:

Hafi leyfi til framkvæmdar verið fellt úr gildi sökum annmarka á umhverfismati hennar og viðkomandi sérlöggjöf heimilar af því tilefni veitingu tímabundinnar heimildar fyrir framkvæmdinni skal slíkt leyfi eingöngu veitt getur leyfisveitandi í sérstökum undantekningartilvikum og að uppfylltum eftirfarandi skilyrðum:

1. unnið verði að því að bæta úr annmörkum á mati á umhverfisáhrifum framkvæmdarinnar á gildistímatímabundinnar heimildar,
2. umhverfisáhrif framkvæmdarinnar verði metin frá upphafi framkvæmdar.
3. . gr.

Eftirfarandi breytingar verða á 26. gr.:

1. Í stað „18. gr.“ í 1. mgr. kemur: 20. gr.
2. Í stað „19. gr.“ í 2. mgr. kemur: 20. gr.
3. gr.

Á eftir orðinu „matsáætlunar“ í 2. mgr. 34. gr. bætist: skv. 2. mgr. 21. gr.

1. gr.

Eftirfarandi breyting verður á tölul. 1.09 í 1. viðauka við lögin: Í stað „tölul. 1.09“ kemur: tölul. 1.08.

1. gr.

Lög þessi taka þegar gildi.

Greinargerð.

1. Inngangur.

Frumvarp þetta er unnið í umhverfis- og auðlindaráðuneytinu í samvinnu við atvinnuvega- og nýsköpunarráðuneytið.

Þann 14. apríl 2020 birti Eftirlitsstofnun EFTA (ESA) bráðabirgðaniðurstöðu sína í máli vegna kvörtunar sem beint hafi verið til eftirlitsstofnunarinnar vegna veitingar rekstrarleyfa til bráðabirgða og veitingar tímabundinna undanþága frá starfsleyfi til reksturs fiskeldisstöðva. Markmið þessa frumvarps er aðallega að bregðast við athugasemdum ESA í bráðabirgðaniðurstöðunni.

Samkvæmt tilskipun 2011/92/ESB eins og henni var breytt með tilskipun 2014/52/ESB skulu aðildarríki, áður en leyfi fyrir framkvæmd er veitt, samþykkja allar nauðsynlegar ráðstafanir til að tryggja að framkvæmdir, sem líklegt er að hafi í för með sér umtalsverð umhverfisáhrif, m.a. vegna eðlis þeirra, stærðar eða staðsetningar, séu háðar kröfu um leyfi til framkvæmda og mati á áhrifum þeirra á umhverfið. Tilskipunin er innleidd hér á landi með lögum nr. 111/2021 um umhverfismat framkvæmda og áætlana.

Í 2. mgr. 21. gr. c laga um fiskeldi og 1. mgr. 6. gr. laga um hollustuhætti og mengunarvarnir er mælt fyrir um veitingu tímabundinnar undanþágu frá kröfum um starfsleyfi og rekstrarleyfi til reksturs fiskeldisstöðvar. 2. mgr. 21. gr. c. laga um fiskeldi mælir fyrir um heimild til veitingu rekstrarleyfis til bráðabirgða í tilfellum þar sem upphaflegt leyfi hefur verið fellt úr gildi vegna annmarka á leyfisveitingu. Ákvæði 6. gr. laga um hollustuhætti og mengunarvarnir tekur ekki fram skilyrði fyrir veitingu tímabundinnar undanþágu önnur en að ríkar ástæður verði að mæla með því.

Atvikin sem lágu til grundvallar bráðbirgðaniðurstöðu ESA voru með þeim hætti að tímabundnar undanþágur fyrir skertri starfsemi höfðu verið veittar tveimur rekstraraðilum í fiskeldi einkum til að bjarga óafturkræfum verðmætum. Þá var forsenda fyrir tímabundnum undanþágum að rekstraraðilar myndu sækjast eftir nýjum starfsleyfum með fullnægjandi starfsleyfisumsóknum og lagfæra mat á umhverfisáhrifum í samræmi við þá ágalla sem úrskurðarnefndin hafði bent á í úrskurðum sínum.

ESA telur að hægt sé að viðhafa heimildir til slíkra bráðabirgðaráðstafana í lögum en það verða að vera til staðar afmörkuð skilyrði í lögum. Tilskipun 2011/92/ESB fjallar ekki um afleiðingar þess að umhverfismat reynist gallað eða það hafi ekki farið fram. Í framkvæmd Evrópudómstólsins hafa þó mótast tilteknar lágmarkskröfur gagnvart löggjöf sem heimilar gerð umhverfismats eftir að framkvæmdir eru hafnar eða þeim lokið. Nánar tiltekið:

* slíkar reglur mega ekki fela í sér leið fram hjá reglum Evrópuréttar,
* þeim sé aðeins beitt í séstökum undantekningatilvikum og
* slíkar reglur verða að fela í sér skyldu til að meta umhverfisáhrif frá upphafi framkvæmdar.

Samkvæmt 2. gr. tilskipunarinnar skulu ríki áður en leyfi fyrir framkvæmd er veitt samþykkja allar nauðsynlegar ráðstafanir til að tryggja að framkvæmdir, sem líklegt er að hafi í för með sér umtalsverð umhverfisáhrif, m.a. vegna eðlis þeirra, stærðar eða staðsetningar, séu háðar kröfu um leyfi til framkvæmda og mati á áhrifum þeirra á umhverfið. Ákvæði 4. gr. tilskipunarinnar tilgreinir hvaða framkvæmdir skuli háðar umhverfismati. 5. gr. tilskipunarinnar fjallar um skyldu framkvæmdaraðila til að leggja fram skýrslu um umhverfisáhrif framkvæmdar. 6. gr. tilskipunarinnar lítur að samráði við almenning um framkvæmdir sem kunna að hafa veruleg áhrif á umhverfið. Í 8. gr. er mælt fyrir um útgáfu leyfis, m.a. að við útgáfu leyfis skuli taka mið af athugasemdum almennings. Þá mælir 9. gr. tilskipunarinnar fyrir um skyldu aðildarríkja til að upplýsa almenning um ákvarðanir um útgáfu leyfa til framkvæmda sem falla undir tilskipunina.

Að mati ESA uppfylla 2. mgr. 21. gr. c laga um fiskeldi og 1. mgr. 6. gr. laga um hollustuhætti og mengunarvarnir ekki framangreindar lágmarkskröfur Evrópudómstólsins eða 2. og 4. - 9. gr. tilskipunar ESB 2011/92. ESA bendir á að 2. mgr. 21. gr. c laga um fiskeldi geri ekki skýra kröfu um leiðréttingu umhverfismats heldur mæli ákvæðið aðeins fyrir um að ráðherra geti sett skilyrði til veitingu rekstrarleyfis til bráðabirgða sem þörf er á svo að tilgangur leyfisins náist, svo sem um samdrátt þeirrar starfsemi sem þegar er fyrir hendi, um tímafresti vegna úrbóta eða um tímamörk málshöfðunar eða annarra athafna fyrir dómi sem eru á forræði aðila. Þannig veiti ákvæðið að mati ESA í reynd leið fram hjá kröfum tilskipunar 2011/92/ESB. Þá sé ákvæðið ekki takmarkað við sérstök undantekningartilvik auk þess sem það geri ekki kröfu um að umhverfisáhrif verði metin frá upphafi. Ákvæði 1. mgr. 6. gr. laga um hollustuhætti og mengunarvarnir heimilar ráðherra, ef ríkar ástæður mæla með því og að fenginni umsögn Umhverfisstofnunar og eftir atvikum heilbrigðisnefndar, að veita tímabundna undanþágu frá kröfu um starfsleyfi. Að mati ESA skortir skilyrði ákvæðisins skýrleika og verða þau ekki túlkuð þannig að þau feli í sér skilyrði um leiðréttingu umhverfismats frá upphafi. Þá sé ákvæðið, líkt og 2. mgr. 21. gr. c laga um fiskeldi, ekki bundið við sérstök undantekningartilvik. Eitt meginmarkmiða tilskipunar um umhverfismat framkvæmda er að tryggja samráð við almenning og frjáls félagasamtök snemma í leyfisveitingaferlinu. ESA telur ákvæði 2. mgr. 21. gr. c laga um fiskeldi og 1. mgr. 6. gr. laga um hollustuhætti og mengunarvarnir standist ekki slíkar kröfur enda mæli ákvæðin ekki sérstaklega fyrir um slíkt samráð við veitingu leyfa til bráðabirgða og sé leyfisveitanda því í sjálfsvald sett hvort samráð verði viðhaft.

Auk framangreinds er það mat ESA að umrædd ákvæði laga um fiskeldi og laga um hollustuhætti og mengunarvarnir uppfylli ekki kröfur 11. gr. tilskipunar um umhverfismat framkvæmda sem fjallar um rétt til að leita endurskoðunar á veitingu leyfis til framkvæmda sem háðar eru umhverfismati. Ákvæðið byggist á 2., 4. og 5. mgr. 9. gr. Árósasamnings um aðgang almennings að réttlátri málsmeðferð og virkum úrræðum til endurskoðunar ákvarðana stjórnvalda um framkvæmdir sem kunna að hafa umtalsverð umhverfisáhrif. Þau ákvæði Árósasamningsins eru innleidd hér á landi með lögum nr. 130/2011 um úrskurðarnefnd umhverfis- og auðlindamála. Ákvæði 2. mgr. 21. gr. c laga um fiskeldi mælir fyrir um að veiting leyfis til bráðabirgða sé endanleg ákvörðun á stjórnsýslustigi. Ákvæði 1. mgr. 6. gr. laga um hollustuhætti og mengunarvarnir tekur ekki fram hvort að ákvörðun ráðherra um veitingu undanþágu sé kæranleg.

* 1. *Tilskipun 2011/92/ESB.*

Umhverfismat er ferli sem miðar að því að leiða í ljós afleiðingar ákvarðana fyrir umhverfið áður en þær eru teknar og að tekið sé tillit til umhverfisáhrifa við ákvarðanatöku.

Tilskipun 2011/92/ESB eins og henni var breytt með tilskipun 2014/52/ESB felur í sér skyldu til að meta umhverfisáhrif framkvæmda sem líklegar eru til að hafa umtalsverð áhrif á umhverfið áður en ákvörðun er tekin um hvort leyfi til þeirra sé veitt. Skyldan er orðuð í 1. mgr. 2. gr. tilskipunarinnar þar sem segir að áður en leyfi fyrir framkvæmd sé veitt skuli aðildarríkin samþykkja allar nauðsynlegar ráðstafanir til að tryggja að framkvæmdir, sem líklegt er að hafi í för með sér umtalsverð umhverfisáhrif, m.a. vegna eðlis þeirra, stærðar eða staðsetningar, séu háðar kröfu um leyfi til framkvæmda og mati á áhrifum þeirra á umhverfið.

* 1. *Undanþágur og endurskoðun umhverfismats.*

Í þessu frumvarpi er m.a. lögð til útfærsla á heimild til leyfisveitingar til bráðabirgða við þær aðstæður þar sem leyfi fyrir starfsemi sem háð er umhverfismati hefur verið felld brott sökum annmarka á umhverfimatinu. Til samanburðar er rétt að víkja að ákvæðum tilskipunar 2011/92/ESB eins og henni var breytt með tilskipun 2014/54/ESB sem varða undanþágur frá umhverfismati og kröfur um endurskoðun umhverfismats.

Samkvæmt 2. gr. tilskipunarinnar skulu aðildarríki, áður en leyfi er veitt fyrir framkvæmd, samþykkja allar nauðsynlegar ráðstafanir til að tryggja að framkvæmdir sem líklegt er að hafi í för með sér umtalsverð umhverfisáhrif, m.a. vegna eðlis þeirra, stærðar eða staðsetningar, séu háðar kröfu um leyfi til framkvæmda og mati á áhrifum þeirra á umhverfið. Eins og að framan greinir mælir tilskipunin ekki fyrir um afleiðingar þess að ráðist er í matsskylda framkvæmd án þess að umhverfismat hafi verið framkvæmt eða þegar umhverfismatið reynist ófullnægjandi. Í ákvæði 4. mgr. 2. gr. tilskipunarinnar er mælt fyrir um að aðildarríki geti í sérstökum undantekningartilvikum undanþegið tiltekna framkvæmd frá ákvæðum tilskipunarinnar ef að beiting hennar hefði skaðleg áhrif á tilgang framkvæmdarinnar að þeim skilyrðum uppfylltum að markmiði tilskipunarinnar væri náð. Í slíkum tilvikum ber viðkomandi aðildarríki að meta hvort rétt sé að beita annarskonar umhverfismati, tryggja ákveðið samráð við almenning og upplýsa framkvæmdastjórnina um beitingu undanþágunnar. Ákvæði 4. mgr. 2. gr. tilskipunarinnar er innleitt með 29. gr. laga um umhverfismat framkvæmda og áætlana. Með tilskipun 2014/52/ESB var tilskipun 2011/92/ESB breytt með þeim hætti að stjórnvöld skulu tryggja að umhverfismat tiltekinnar framkvæmdar eigi enn við (e. up to date) áður en veitt er leyfi fyrir framkvæmd. Af ákvæðinu, sem innleitt er með 28. gr. laga nr. 111/2021, leiðir að það kann að vera að áður en leyfi fyrir framkvæmd sé veitt þurfi umhverfismatið að sæta tiltekinni endurskoðun ef forsendur þess hafa breyst verulega frá því að álit um umhverfisáhrif framkvæmdarinnar lá fyrir, svo sem vegna breytinga á náttúrufari eða landnotkun á áhrifasvæði framkvæmdarinnar, breytinga á löggjöf um umhverfismál, breytinga á alþjóðlegum skuldbindingum eða vegna tækniþróunar varðandi framkvæmdina. Samkvæmt 28. gr. laga nr. 111/2021 fer með málsmeðferð endurskoðaðs mats samkvæmt 21. – 24. gr. laganna eftir því sem við á. Í því felst að málsmeðferð endurskoðaðs mats veltur á því að hvaða marki umhverfismatið þarfnast endurskoðunar, hvort það þarfnist endurskoðunar í heild eða að hluta.

Eins og fram er komið mælir tilskipunin ekki fyrir um afleiðingar þess að umhverfismat reynist haldið ágalla eða er ekki framkvæmt þó að um það hafi skapast tiltekin framkvæmd Evrópudómstólsins. Sú framkvæmd er um margt áþekk því sem gildir um undanþágur frá tilskipuninni sem og kröfur um að umhverfismat sé í fullu gildi við útgáfu leyfis og rétt að hliðsjón sé höfð af þeim kröfum tilskipunarinnar.

2. Tilefni og nauðsyn lagasetningar.

Gildandi lög um fiskeldi, sem og lög um hollustuhætti og mengunarvarnir eru, að mati ESA, ekki í samræmi við tilskipun um umhverfismat framkvæmda. Með þessu frumvarpi er komið til móts við þau sjónarmið sem ESA hefur látið í ljós vegna löggjafarinnar.

3. Meginefni frumvarpsins.

Eins og rakið er hér að framan telur ESA að hægt sé að viðhafa heimildir til bráðabirgðaráðstafana vegna matsskyldra framkvæmda en um slíkar heimildir verði að vera mælt í lögum sem uppfylla efnisatriði tilskipunar 2011/92/ESB sem og skilyrði sem mótuð hafa verið í framkvæmd Evrópudómstólsins. Í þessu frumvarp er gerð tillaga til breytinga á ákvæðum laga nr. 71/2008 um fiskeldi, lögum nr. 7/1998 um hollustuhætti og mengunarvarnir og lögum nr. 111/2021 um umhverfismat framkvæmda og áætlana sem varða ráðstafanir til bráðabirgða í tilvikum þar sem leyfi hefur verið fellt brott vegna annmarka á umhverfismati. Helstu breytingarnar sem hér eru lagðar til eru eftirfarandi.

*3.1. Bráðabirgðaráðstafanir feli ekki í sér leið fram hjá reglum Evrópuréttar.*

Að mati ESA geta ákvæði 2. mgr. 21. gr. c laga um fiskeldi og 6. gr. laga um hollustuhætti og mengunarvarnir falið í sér leið fram hjá reglum Evrópuréttar. Sú túlkun stofnunarinnar leiðir af því að umrædd ákvæði gera það ekki að skilyrði fyrir veitingu leyfis til bráðabirgða að gerðar séu viðeigandi úrbætur á umhverfismati. Gerð er tillaga í frumvarpinu um breytingar á ofangreindum ákvæðunum til að koma til móts við þessar athugasemdir ESA þannig að skilyrði fyrir veitingu leyfis til bráðabirgða sé að gerðar verði allar nauðsynlegar lagfæringar á umhverfismati.

*3.2. Sérstök undantekningartilvik.*

Í dómaframkvæmd Evrópudómstólsins hefur rétturinn áréttað að heimild til tímabundinna ráðstafana til að bæta úr göllum á umhverfismati verður aðeins að eiga við sérstök undantekningartilvik. Að mati ESA eru ákvæði 2. mgr. 21. gr. c laga um fiskeldi og 1. mgr. 6. gr. laga um hollustuhætti og mengunarvarnir ekki skýrlega bundin við sérstök undantekningartilvik. Í frumvarpinu er því gerð tillaga um breytingu á orðalagi umræddra ákvæða þannig að allur vafi sé tekinn af varðandi það að um sé að ræða sérstök undantekningartilvik. Til skýringa um hvað getur talist til sérstakra undantekningartilvika ber að líta til þeirra hagsmuna sem til staðar eru hverju sinni en leyfisveiting til bráðabirgða getur verið nauðsynleg ef að brýn þörf er á að hefja starfsemi eða halda áfram starfsemi til að koma í veg fyrir sóun á verðmætum eða til að koma í veg fyrir slys eða að um sé að ræða framkvæmd í þágu almannahagsmuna og brýn þörf sé á skjótri afgreiðslu.

*3.3. Undanþágur og leyfisveiting til bráðabirgða kæranleg.*

Meðal þess sem þær breytingar sem hér eru lagðar til fela í sér er að ákvörðunarvald um beitingu tímabundinna ráðstafana er fært frá ráðherra til viðkomandi stofnunar og mælt fyrir um að ákvörðun um slíka bráðabirgðaráðstöfun sæti kæru til úrskurðarnefndar umhverfis- og auðlindamála.

*3.4. Áhrif á umhverfið metin frá upphafi.*

Í samræmi við athugasemdir ESA og þeirrar kröfu sem fram kemur í framkvæmd Evrópudómstólsins er lagt til að krafan um að í endurskoðuðu umhverfismati séu áhrif metin frá upphafi framkvæmdar sé skýrt orðuð í lögum.

*3.5. Breytingar á lögum um umhverfismat framkvæmda og áætlana.*

Með frumvarpinu eru gerðar tillögur að tilteknum breytingum á lögum nr. 111/2021 um umhverfismat framkvæmda og áætlana. Er annars vegar um að ræða tillögur til samræmis við þær breytingar sem lagðar eru til á ákvæðum laga um fiskeldi og laga um hollustuhætti og mengunarvarnir og hins vegar eru gerðar tillögur til aukins skýrleika eða lagfæringa tiltekinna annmarka.

4. Samræmi við stjórnarskrá og alþjóðlegar skuldbindingar.

Frumvarpið varðar skuldbindingar íslenska ríkisins samkvæmt EES- samningnum og einnig Árósasamningnum. Breytingum þeim sem lagðar eru til í frumvarpinu er ætlað að tryggja betur samræmi íslenskrar löggjafar við framangreindar alþjóðlegar skuldbindingar.

Frumvarpið gefur ekki tilefni til að huga sérstaklega að samræmi við stjórnarskrá lýðveldisins Íslands.

5. Samráð.

Frumvarpið snertir leyfishafa samkvæmt lögum um fiskeldi og lögum um hollustuhætti og mengunarvarnir, leyfisveitendur, sveitarfélög og almenning.

Áform um lagasetninguna voru birt í samráðsgátt stjórnvalda þann 3. september 2020, mál nr.170/2020. Umsagnir bárust frá Óttari Magnúsi Yngvarssyni hrl. og Landvernd.

Í umsögn Óttars Magnúsar kemur fram að ljóst sé af dómafordæmum að skylda hvíli á íslenska ríkinu til að leiðrétta afleiðingar brota á umhverfismatslöggjöf sem leidd sé af EES-rétti. EES- réttur útiloki hins vegar, með vissum skilyrðum, að ríki setji reglur um að mat á umhverfisáhrifum fari fram þrátt fyrir að starfsemi sé hafin eða framkvæmd lokið. Lykilatriði sé að tilskipun 2011/92/ESB geri það að skilyrði fyrir því að mega veita leyfi til framkvæmdar sem hafi umtalsverð umhverfisáhrif, að matið á þeim áhrifum hafi áður farið fram. Svigrúm ríkja til að leyfa eftir á mat sé takmarkað og brot á tilskipuninni sé óhjákvæmilega alltaf undanfari slíks eftir á mats. Rýmilegar reglur um eftir á mat grafi augljóslega undan reglunum um umhverfismat framkvæmda, þátttökurétti almennings og rétti til endurskoðunar ákvarðana sem hafi umtalsverð umhverfisáhrif. Bent er á að til þess að eftir á lagfæring á umhverfismati geti verið heimil þá megi reglurnar um það ekki veita framkvæmdaraðila færi á að sleppa við eða fara í kringum umhverfismatsreglur. Þá sé ógerningur að sjá með hvaða hætti almenningur geti átt raunhæfa aðkomu að veitingu leyfis í slíkri bráðabirgðamálsmeðferð. Þá er gagnrýnt það sem fram kemur í áformum um lagasetninguna sú forsenda að leyfi til bráðabirgða sé ætlað að bjarga verðmætum. Á þau sjónarmið verði ekki fallist og eigi þau sér enga fyrirmynd í dómafordæmum Evrópudómstólsins. Er því velt upp hvort að stjórnvöld geti ekki alltaf haldið því fram þegar leyfi séu felld úr gildi að þau verði að stíga inn til að bjarga verðmætum. Það grafi undan tiltrú á úrskurðarnefndinni og þeim réttindum sem umhverfisverndarsamtök eigi að vera tryggð með Árósasamningnum og EES- samningnum þegar framkvæmdarvaldið og löggjafarvaldið bregðist með þessum hætti við úrskurði óháðs aðila.

Landvernd telur að eins og áformunum sé lýst sé vandséð hvernig boðaðar breytingar muni koma til móts við það sem ESA telji ámælisvert. Skýrt sé að það sé brot á EES reglum að veita leyfi til framkvæmda eða starfsemi sem heyri undir lög um umhverfismat án þess að gilt umhverfismat hafi farið fram. Ef tillagan verði að lögum verði leyfisveitendum heimilt að veita leyfi til bráðabirgða er í ljós komi að umhverfismat sé gallað. Muni það að öllum líkindum leiða til þess að framkvæmdaaðilar muni í auknu mæli skila inn illa unnu og ófullnægjandi umhverfismati í trausti þess að leyfisveitendur veiti þeim til bráðabirgða leyfi án umhverfismats. Þegar starfsemi sé hafin, fólk tekið að starfa og búið sé að valda óafturkræfum umhverfisspjöllum yrði erfitt að afturkalla leyfin. Þess vegna sé afar brýnt að koma í veg fyrir heimild til þess að veita bráðabirgðaleyfi án þess að fullgilt umhverfismat hafi farið fram.

Í ljósi framangreindra umsagna við áform um lagasetninguna er rétt að árétta að frumvarpið gerir ráð fyrir að bráðabirgðaráðstafanir vegna matsskyldra framkvæmda komi aðeins til skoðunar í sérstökum undantekningartilvikum. Sérstaklega er áréttað að um þarf að vera að ræða starfsemi sem hefur hlotið starfs- eða rekstrarleyfi að undangenginni þóknanlegri meðferð að uppfylltum skilyrðum, þ.m.t. að fyrir liggi álit Skipulagsstofnunar á umhverfismati viðkomandi framkvæmdar en það leyfi verið fellt úr gildi vegna tiltekinna annmarka. Verður því ekki fallist á að í því felist hvati til framkvæmdaraðila að skila inn ófullnægjandi umhverfismati í trausti þess að hljóta leyfi til bráðabirgða. Með frumvarpinu er þess gætt að lögin bjóði ekki upp á leið fram hjá reglum EES réttar enda skilyrði að bætt verði úr annmörkum umhverfismats á gildistíma leyfis til bráðabirgða. Hvað varðar þátttökurétt almennings er bent á að gert er ráð fyrir að almenningur eigi aðkomu að leyfisveitingu til bráðabirgða. Almenningur á síðan aðkomu að endanlegri leyfisveitingu og, eftir atvikum, lagfæringum á umhverfismati.

6. Mat á áhrifum.

Lagasetningin felur í sér endurskoðun á málsmeðferðarreglum sem varða veitingar leyfa til bráðabirgða. Gert er ráð fyrir að lagasetningin hafi óveruleg áhrif á fjárhag ríkisins þar sem gert er ráð fyrir að vinna við útgáfu leyfa sé greidd af framkvæmdaraðila með þjónustugjöldum. Liður í lagasetningunni er að heimild til að veita undanþágu samkvæmt lögum um hollustuhætti og mengunar færist frá umhverfis- og auðlindaráðherra til Umhverfisstofnunar. Sama gildir um heimild til að veita rekstrarleyfi til bráðabirgða í fiskeldi samkvæmt lögum um fiskeldi og er gert ráð fyrir að útgáfa slíkra leyfa færist frá sjávarútvegs- og landbúnaðarráðherra til Matvælastofnunar. Samkvæmt núgildandi fyrirkomulagi hefur Umhverfisstofnun og Matvælastofnun það hlutverk að veita umsögn um hugsanlega veitingu undanþágu eða rekstrarleyfis til bráðabirgða áður en endanleg ákvörðun er tekin fyrir hönd ráðherra. Þannig má búast við að umsvif stofnananna aukist að nokkru marki með nýju fyrirkomulagi en á móti koma minnkuð umsvif innan ráðuneyta vegna þessara verkefna. Þessi breyting rúmast innan þeirra fjárheimilda sem ætlaðar eru í málaflokkinn.

Um einstakar greinar frumvarpsins.

Um 1. og 2. gr.

Lagt er til að þar sem vísað er til laga um mat á umhverfisáhrifum verði vísað til laga um umhverfismat framkvæmda og áætlana.

Um 3. gr.

Lagðar eru til breytingar á orðalagi 9. gr. laga um fiskeldi sem varða afstöðu Matvælastofnunar gagnvart umsókn rekstrarleyfi. Um er að ræða breytingu í samræmi við ný lög um umhverfismat framkvæmda og áætlana nr. 111/2021 sbr. breytingu á tilskipun 2011/92/ESB með tilskipun 2014/52/ESB. Samkvæmt tilskipuninni skal ákvörðun um leyfisveitingu innihalda rökstudda niðurstöðu lögbærs stjórnvalds um umhverfisáhrif framkvæmdarinnar og öll umhverfisverndarskilyrði sem geta falist í mótvægisaðgerðum og/eða vöktun. Ákvæðið, eins og það hefur verið túlkað af framkvæmdastjórn ESB, felur í sér að skilyrði í áliti lögbærs stjórnvalds um umhverfismat skuli vera bindandi fyrir leyfisveitanda. Þannig er í a-lið lagt til að fellt verði úr 2. málsl. 2. mgr. fyrirmæli um að Matvælastofnun skuli rökstyðja sérstaklega ef vikið sé frá niðurstöðu álits Skipulagsstofnunar og í b- lið lagt til að nýr málsliður bætist við 2. mgr. þess efnis að hafi Skipulagsstofnun sett skilyrði um mótvægisaðgerðir eða vöktun í álit sitt skulu þau skilyrði tekin upp í leyfi Matvælastofnunar.

Um 4. gr.

Greinin þarfnast ekki skýringar.

Um 5. gr.

Eins og að framan greinir er með þessu frumvarpi verið að bregðast við bráðabirgðaniðurstöðum Eftirlitsstofnunar EFTA (ESA), dags. 14. apríl 2020, þar sem gerðar voru m.a. athugasemdir við ákvæði 2. mgr. 21. gr. c í fiskeldislögum nr. 71/2008. Í 2. mgr. 21. gr. c í fiskeldislögum er kveðið á um heimild til veitingar rekstrarleyfis til bráðabirgða í tilfellum þar sem upphaflegt leyfi hefur verið fellt úr gildi vegna annmarka á leyfisveitingu. Í áliti ESA kemur fram að hægt sé að viðhafa heimildir til slíkra bráðbirgðaráðstafana í lögum en það verði að vera til staðar afmörkuð skilyrði í lögum, en lög 71/2008 um fiskeldi hafi ekki að mati ESA uppfyllt þau skilyrði. Í álitinu veitir ESA leiðbeiningar um það hvaða skilyrði þurfi að vera til staðar. Rétt þykir að taka fram að ráðuneytið féllst ekki að öllu leyti á sjónarmið ESA eins og fram kemur í svarbréfi, dags. 25. maí 2021, við ofangreindum bráðabirgðaniðurstöðum ESA. Engu að síður var ákveðið að bregðast við athugasemdum ESA með framlagningu frumvarps þessa.

*Um a-lið.* Í ofangreindum bráðabirgðaniðurstöðum taldi ESA að tilgreina þyrfti með skýrari hætti í lögum að bráðabirgðaleyfi væru einungis veitt í undantekningartilvikum og að slíkar leyfisveitingar væru kæranlegar. Með vísan til þessa eru lagðar til þær breytingar í a. lið 1. gr. að í stað orðsins „ráðherra“ í 1. málslið komi Matvælastofnun í sérstökum undantekningartilvikum. Hér er ákvörðunarvald leyfisveitingar til bráðabirgða fært frá ráðherra til viðkomandi stofnunar og er í g. lið 1. gr. jafnframt mælt fyrir um að ákvörðun um veitingu rekstrarleyfis til bráðabirgða sé kæranleg til ráðuneytis. Þá er tekinn af allur vafi varðandi það að útgáfa slíkra bráðabirgðaleyfa eigi sér einungis stað í sérstökum undantekningartilvikum.

*Um b-lið.* Hér er lagt til að orðin „að fenginni umsögn Matvælastofnunnar“ í 1. málslið falli brott þar sem lagt er til að ákvörðunarvald leyfisveitingar til bráðabirgða sé fært frá ráðherra til Matvælastofnunar.

*Um c-lið.* Lagt er til að heimilt verði að gefa út rekstrarleyfi bráðabirgða til allt að eins árs í stað tíu mánaða. Með því er heimill gildistími rekstrarleyfis til bráðabirgða og tímabundinnar heimildar fyrir starfsemi skv. 4. gr. samræmdur.

*Um d-lið.*  Talið er að orðinu „slík“ sé ofaukið í 5. málsl. og því lagt til að það falli brott. Jafnframt er lagt til að orðin „hjá ráðherra“ falli brott þar sem lagt er til að ákvörðunarvald leyfisveitingar til bráðabirgða sé fært frá ráðherra til Matvælastofnunar.

*Um e-lið.* Í samræmi við tilskipun 2011/92/ESB er lagt er til að ákvörðun um rekstrarleyfi til bráðabirgða skuli byggja á gögnum sem aflað hefur verið við undirbúning þess rekstrarleyfis sem fellt var úr gildi. Áður var heimilt að byggja á framangreindum gögnum.

*Um f-lið.* Í ákvæðinu er lagt til að í stað orðsins „ráðherra“ í 8. málsl. komi „Matvælastofnun“ þar sem lagt er til að ákvörðunarvald leyfisveitingar til bráðabirgða sé fært frá ráðherra til Matvælastofnunar.

*Um g-lið.* Hér er lagt til að 9. málsl. falli brott en rétt er að geta þess að lagt er til samhljóða ákvæði í g-lið þar sem breytingartillögur 1. gr. kalla á breytta staðsetningu. Þá er lagt til að 10. málsl. falli brott þar sem lagt er til að ákvörðunarvald leyfisveitingar til bráðabirgða sé fært frá ráðherra til Matvælastofnunar og kærurétti komið á til ráðuneytis í g-lið. Með vísan til þess er ljóst að rekstrarleyfi til bráðabirgða verður ekki lengur fullnaðarúrlausn á stjórnsýslustigi.

*Um h-lið.* Í 1. málsl. ákvæðisins eru lagðar til breytingar til að koma til móts við bráðabirgðaniðurstöðu ESA þar sem stofnunin taldi ekki nægjanlega tryggt í löggjöf að bráðabirgðaráðstafanir fælu ekki í sér leið fram hjá reglum Evrópuréttar. Þannig taldi ESA að þörf væri á lagabreytingu þannig að tryggt væri að í löggjöf væru sett þau skilyrði fyrir veitingu leyfis til bráðabirgða að viðeigandi úrbætur yrðu gerðar á umhverfismati. Í ákvæðinu er því lagt til að í þeim tilvikum sem rekstrarleyfi sé fellt úr gildi vegna annmarka á umhverfismati skuli Matvælastofnun auk framangreindra skilyrða sem tilgreind séu tryggja að rekstrarleyfi til bráðabirgða sé bundið þeim skilyrðum sem kveðið sé á um í lögum um umhverfismat framkvæmda og áætlana. Hér er vísað til 2. mgr. 25. gr. laga um umhverfismat framkvæmda og áætlana, sbrr 15. gr. þessa frumvarps, þar sem gerð er sú krafa að í leyfum til bráðabirgða skuli þau skilyrði uppfyllt að unnið verði að því að bæta úr annmörkum á mati á umhverfisáhrifum á gildistíma leyfis til bráðabirgða og að tryggt verði að umhverfisáhrif framkvæmdarinnar séu metin frá upphafi framkvæmdar. Þá er lagt til að núgildandi 9. málsl. færist til og verði í 2. málsl. g-liðar sbr. umfjöllun um f-lið hér að framan. Í 3.-8. málsl. er réttur almennings að ákvörðunartöku tryggður með því að setja skilyrði um auglýsingu tillögu að rekstrarleyfi til bráðabirgða auk heimildar til að gera skriflegar athugasemdir við tillögur. Frestur til athugasemda er takmarkaður við eina viku frá auglýsingu þar sem afgreiðsla þeirra leyfa sem hér um ræðir krefst flýtimeðferðar. Einnig er kveðið á um að Matvælastofnun skuli auglýsa á vefsíðu sinni útgáfu og gildistöku rekstrarleyfa til bráðabirgða og að slík birting teljist opinber birting. Í 9. málsl. er mælt fyrir um að ákvörðun Matvælastofnunar um veitingu rekstrarleyfis til bráðbirgða sé kæranleg til ráðuneytisins innan mánaðar frá því að ákvörðun var birt opinberlega. Hér er komið á kærurétti sem tryggir réttinn til að fá stjórnvaldsákvörðun Matvælastofnunar endurskoðaða. Þá er í 10. málsl. sérstaklega tilgreint að stjórnsýslukæra fresti ekki réttaráhrifum ákvörðunar. Með lokamálslið g-liðar er ráðherra í reglugerð heimilað að kveða nánar um umsókn, málsmeðferð og skilyrði sem þurfa að vera fyrir hendi fyrir veitingu rekstrarleyfis til bráðabirgða.

Um 6. gr.

Í greininni eru lagðar til breytingar á 6. gr. laga um hollustuhætti og mengunarvarnir.

Í a-lið er lagt til að heimild ráðherra til að veita undanþágu frá starfsleyfi verði felld úr 6. gr. Gert er ráð fyrir að heimildin fari til Umhverfisstofnunar sbr. 8. gr. þessa frumvarps. Slíkt fyrirkomulag þykir í betra samræmi við sjónarmið um stigskipta stjórnsýslu. Af því leiðir einnig að ákvörðun Umhverfisstofnunar um veitingu undanþágu sætir kæru til úrskurðarnefndar umhverfis- og auðlindamála í samræmi við 65. gr. laganna.

Í b-lið er lagt til að í stað vísunar í Umhverfisstofnun verði vísað til útgefanda starfsleyfis. Þannig sé ljóst að ákvæðið taki jafnframt til heilbrigðisnefnda sem einnig geta verið útgefendur starfsleyfis.

Um 7. gr.

Ákvæði 7. gr. laga um hollustuhætti og mengunarvarnir lýtur að útgáfu starfsleyfis. í 6. mgr. eru nánar tilgreindar þær upplýsingar sem útgefandi starfsleyfis skal hafa á vefsvæði sínu. Viðbótin sem hér er lögð til er í samræmi við aðrar breytingar. Lagt er til að útgefandi starfsleyfis skuli, auk þeirra upplýsinga sem þegar er mælt fyrir um, hafa á vefsvæði sínu upplýsingar um framlengd starfsleyfi, undanþágur frá starfsleyfi og starfsleyfi til bráðabirgða.

Um 8. gr.

Lagt er til að á eftir 7. gr. laga um hollustuhætti og mengunarvarnir bætist ný grein, 7. gr. a þar sem tilgreind eru skilyrði fyrir veitingu bráðabirgðaheimildar til að hefja starfsemi eða halda áfram starfsemi til allt að eins árs. Ljóst er að ríkar ástæður verða að mæla með veitingu bráðabirgðaheimildar með hliðsjón af þeim hagsmunum sem undir eru hverju sinni. Þetta getur komið til þegar ekki er mögulegt að gefa tímanlega út starfsleyfi eða breytingu á starfsleyfi þegar brýn þörf er á að halda starfsemi áfram, koma starfsemi af stað eða breyta henni. Þannig kann veiting undanþágu að vera nauðsynleg til að koma í veg fyrir sóun á verðmætum eða til að koma í veg fyrir slys eða að um sé að ræða framkvæmd í þágu almannahagsmuna og brýn þörf sé á skjótri afgreiðslu. Ef um er að ræða starfsemi sem fellur undir lög um umhverfismat framkvæmda og áætlana og hefur verið felld úr gildi sökum annmarka á umhverfismati getur

 í sérstökum undantekningartilvikum getur verið heimilt að gefa út bráðabirgðaheimild fyrir starfseminni á meðan unnið er að því að lagfæra annmarka á umhverfismati framkvæmdarinnar. Í ákvæðinu er mælt fyrir um skilyrði fyrir veitingu bráðabirgðaheimildar auk þeirra skilyrða sem fram koma í 2. mgr. 25. gr. laga um umhverfismat framkvæmda og áætlana. Með ákvæðinu eru skýrt tilgreind þau skilyrði sem fjallað er um í 3. kafla hér að framan og vísast í þá umfjöllun til nánari skýringa.

Um 9. gr.

Í 53. gr. laganna er fjallað um gjaldskrá Umhverfisstofnunar. Lagt er til að við 1. tölul. 1. mgr. bætist vísun í undanþágur og veitingu starfsleyfa til bráðabirgða.

Um III. kafla.

Eins og fram er komið í almennum athugasemdum við frumvarpið eru gerðar tillögur um tilteknar breytingar á lögum nr. 111/2021 til samræmis við þær breytingar sem lagðar eru til á lögum um hollustuhætti og mengunarvarnir og lögum um fiskeldi. Einnig eru lagðar til breytingar til lagfæringa á tilteknum þáttum laganna.

Um 10. og 11. gr.

Í 9. og 10. gr. laganna er að finna ákvæði um forsamráð vegna tiltekinna framkvæmda og heimild til sameiningar skýrslugerðar samkvæmt skipulagslögum og lögum um umhverfismat framkvæmda og áætlana en þeim er ætlað að taka til matsskyldra og tilkynningaskyldra framkvæmda. Í ljósi breytinga sem lagðar eru til á 18. og 19. gr. laganna er vísun 9. og 10. gr. til 19. gr. vegna tilkynningaskyldra framkvæmda ekki viðeigandi. Telja verður að almenn vísun til IV. kafla laganna sé fullnægjandi enda falla þar undir bæði matsskyldar og tilkynningaskyldar framkvæmdir.

Um 12. gr.

 Tillagan er til aukins skýrleika og þarfnast ekki frekari skýringa.

Um 13. og 14. gr.

Lagt er til að ákvæði 18. og 19. gr. verði umorðaðar þannig að í lögunum verði skýrt efnisákvæði um að framkvæmdir í flokki A skuli ávallt háðar umhverfismati. Rétt þykir rétt að afmarka regluna skýrlega í lögunum. Þannig fjalli 18. gr. um það hvaða framkvæmdir séu háðar mati og um ábyrgð framkvæmdaraðila en 19. gr. fjalli síðan nánar um tilkynningu framkvæmdar í B- flokki.

Um 15. gr.

Í 25. gr. laganna kemur fram sú regla að óheimilt sé að gefa út leyfi til framkvæmdar sem falli undir lögin fyrr en að álit Skipulagsstofnunar um umhverfismat framkvæmdarinnar liggi fyrir eða ákvörðun stofnunarinnar um að framkvæmd skuli ekki háð mati. Með frumvarpinu er lagt til að við greinina bætist ný málsgrein sem taki til þeirra aðstæðna þar sem leyfi til framkvæmdar, sem þegar hefur verið veitt, verði fellt úr gildi sökum annmarka á umhverfismatinu. Lagt er til að um þurfi að vera að ræða sérstök undantekningartilvik samkvæmt viðkomandi sérlöggjöf. Til viðbótar við skilyrði sem kunna að koma fram í viðkomandi sérlöggjöf sé það skilyrði að bætt verði úr annmörkum umhverfismatsins og þess gætt að áhrif á umhverfið verði metin frá upphafi framkvæmdar. Tillagan felur í sér samspil við viðkomandi sérlöggjöf, í þessu tilviki lög um fiskeldi og lög um hollustuhætti og mengunarvarnir þar sem skilyrði beggja verða að vera uppfyllt.

Um 16. gr.

Í 20. gr. laganna er mælt fyrir um matsskylduákvörðun Skipulagsstofnunar. Í 1. og 2. mgr. 26. gr. er vísað til matsskylduákvörðunar stofnunarinnar annars vegar skv. 18. gr. og hins vegar skv. 19. gr. en réttara er hér að vísa til 20. gr.

Um 17. gr.

Í 2. mgr. 24. gr. er að finna heimild til að lengja kynningartíma matsáætlunar. Lagt er til að hér verði skotið inn vísun í 2. mgr. 21. gr. laganna sem fjallar um kynningartíma matsáætlunar.

Um 18. gr.

Í tölulið 1.09 í 1. viðauka við lögin er vísað til framkvæmda annarra ein þeirra sem tilgreindar eru í tölulið 1.09 en rétt tilvísun er til töluliðar 1.08.

Um 19. gr.

Greinin þarfnast ekki skýringa.